钦定古今图书集成/明伦汇编/官常典/第729卷 > 刘霖
## 钦定古今图书集成/明伦汇编/官常典/第729卷 > 刘霖

按《重庆府志》：“霖，永川人。自少负豪俊材，隐居不求仕
进。尝客游泸州，与贤士先坤朋友善。宋季，元兵攻蜀，
德祐元年六月，昝万寿以嘉定降。已而长宁、开达及
巴、渠诸郡望风响应，泸州安抚使梅应春杀其判官
李丁孙、推官唐瑞奎，以其城降。先是，合州守张玨知
霖及坤朋名，乃深相结纳，以为内应。至是霖不欲辱”
身于元，率乡人起义兵自保，乃亟走诣玨，献长计，乞
兵恢复泸州。初，玨疑其反说，未之许也，霖恸哭几绝，
愿以身为质。玨知其无他，始决策遣所部赵安、王世
昌等附霖，引步卒兼程潜行，至铁炉城下，夜四鼓，遣
敢死士数十人梯城而入，杀守者，破神臂门，鼓噪而
纵火，馀乘势悉入。霖当先锋，督兵巷战，获应春，数其
罪而杀之，尽复泸地，时二年之六月也。玨大喜，亟表
荐霖于朝，以参谋幕府，累功陞知南平军事，于是川
东南依以为安堵矣。居无何，元兵转围泸州，霖复以
计援之。十一月，泸城粟尽，人相食，遂败，霖复归于玨
所。元至元十五年，元兵取重庆路，玨军溃败，霖亦被
执不屈，同玨死难于舟中，适信国公系燕狱，为《泸州
诗》以悲之云：“东南失大将，带甲满天地。高人忧祸胎”，
感叹亦歔欷霖，诚高人之俦哉！